Νομοσχέδιο της Βουλής των Αντιπροσώπων στις ΗΠΑ προβλέπει το προσωρινό "πάγωμα" της πώλησης αμερικανικών οπλικών συστημάτων στην Τουρκία μέχρις ότου ολοκληρωθεί έκθεση του υπουργείου Άμυνας που θα περιγράφει λεπτομερώς τις σχέσεις των δύο χωρών.

Όπως μεταδίδει το Reuters, "το νομοσχέδιο θα ζητάει από το υπουργείο Άμυνας να παρουσιάσει στο Κογκρέσο μια έκθεση για τις σχέσεις ΗΠΑ και Τουρκίας και θα παγώνει την πώληση μεγάλου αμυντικού εξοπλισμού μέχρι την ολοκλήρωση της έκθεσης".

"Αν και η Τουρκία είναι σύμμαχος του ΝΑΤΟ, οι σχέσεις της Άγκυρας με την Ουάσινγκτον έχουν επιδεινωθεί πρόσφατα. Η Τουρκία υποστήριξε τις αμερικανικές επιχειρήσεις εναντίον του Ισλαμικού Κράτους, αλλά ανησυχεί για την υποστήριξη που προσφέρουν οι ΗΠΑ στους Κούρδους μαχητές της Συρίας", σημειώνεται στο δημοσίευμα.

Υπενθυμίζεται, όπως είχε μεταδώσει το capital.gr, πως γερουσιαστές των ΗΠΑ επιχειρούν να μπλοκάρουν την πώληση μαχητικών αεροσκαφών F-35 στην Τουρκία.

Οι συγκεκριμένοι γερουσιαστές κατέθεσαν σχέδιο σχέδιο για την παρεμπόδιση της συζητούμενης πώλησης στην Τουρκία μαχητικών αεροσκαφών πέμπτης γενεάς F-35 Lightning II, λόγω της συνεχιζόμενης κράτησης από τον Οκτώβριο 2016 του Αμερικανού πάστορα Άντριου Μπράνσον, με την κατηγορία της κατασκοπείας και της τρομοκρατικής δράσης.

"Η τεχνολογία αυτή είναι υπερβολικά επικίνδυνο να βρεθεί στα χέρια του Ερντογάν” ανάφερε χαρακτηριστικά μέσω Twitter ο εκ των τριών γερουσιαστών Τζέιμς Λάνκφορντ. Όπως πρόσθεσε ο ίδιος, "η τουρκική κυβέρνηση συνεχίζει και προσεγγίζει ολοένα και περισσότερο τη Ρωσία, ενώ κρατά φυλακισμένο έναν αθώο Αμερικανό πάστορα ως πιόνι στις πολιτικές της διαπραγματεύσεις. Οι ΗΠΑ δεν ανταμείβουν την πολιτική της κράτησης των πολιτών τους ως ομήρων. Αντιθέτως, αυτές οι πράξεις θα απαντηθούν με τιμωρητικά μέτρα”.

Σημειώνεται ότι με βάση το πολυμερές εξοπλιστικό πρόγραμμα Joint Strike Fighter η Τουρκία έχει δεσμευτεί να αγοράσει 116 αεροσκάφη F-35A, εν μέρει με συμπαραγωγή.